CELEX: 32020R0521
Language: el
Date: 2020-04-14 00:00:00
Title: Κανονισμός (ΕΕ) 2020/521 του Συμβουλίου της 14ης Απριλίου 2020 για την ενεργοποίηση της στήριξης έκτακτης ανάγκης βάσει του κανονισμού (ΕΕ) 2016/369 και για την τροποποίηση των διατάξεών του λαμβάνοντας υπόψη την έξαρση της νόσου COVID-19

15.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 117/3
               
            
         ΚΑΝΟΝΙΣΜΟΣ (ΕΕ) 2020/521 ΤΟΥ ΣΥΜΒΟΥΛΙΟΥ
         της 14ης Απριλίου 2020
         για την ενεργοποίηση της στήριξης έκτακτης ανάγκης βάσει του κανονισμού (ΕΕ) 2016/369 και για την τροποποίηση των διατάξεών του λαμβάνοντας υπόψη την έξαρση της νόσου COVID-19
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 122 παράγραφος 1,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η κρίση της νόσου COVID-19, που κηρύχθηκε πανδημία από την Παγκόσμια Οργάνωση Υγείας (ΠΟΥ) στις 11 Μαρτίου 2020, έχει επηρεάσει δραματικά την κοινωνία και την οικονομία της Ένωσης, επιβάλλοντας στα κράτη μέλη να εγκρίνουν δέσμη έκτακτων μέτρων.
                  
               
                     (2)
                  
                  
                     Εκτός από τις οικονομικές και κοινωνικές επιπτώσεις της πανδημίας, τα συστήματα ιατροφαρμακευτικής περίθαλψης των κρατών μελών δοκιμάζονται σοβαρά από την κρίση. Τα κράτη μέλη αντιμετωπίζουν αυξημένα αιτήματα, ιδίως για ιατρικό εξοπλισμό και ιατρικό υλικό, βασικές δημόσιες υπηρεσίες και παραγωγική ικανότητα ιατρικού εξοπλισμού και υλικού.
                  
               
                     (3)
                  
                  
                     Χρειάζεται να ληφθούν γρήγορα διαφοροποιημένα μέτρα που θα επιτρέψουν στην Ένωση συνολικά να αντιμετωπίσει την κρίση με πνεύμα αλληλεγγύης στο πλαίσιο των περιορισμών που προκαλεί η ταχεία εξάπλωση του ιού. Ειδικότερα, τα μέτρα αυτά θα πρέπει να αποσκοπούν στη σωτηρία ανθρώπινων ζωών, στην πρόληψη και την ανακούφιση του ανθρώπινου πόνου και στην προστασία της ανθρώπινης αξιοπρέπειας, όποτε παρίσταται ανάγκη λόγω της τρέχουσας κρίσης της νόσου COVID‐19.
                  
               
                     (4)
                  
                  
                     Η φύση και οι συνέπειες της έξαρσης της νόσου COVID‐19 είναι μεγάλης και διακρατικής κλίμακας και, ως εκ τούτου, απαιτούν ολοκληρωμένη αντιμετώπιση. Τα μέτρα που προβλέπονται στο πλαίσιο του Μηχανισμού Πολιτικής Προστασίας της Ένωσης («rescEU»), που θεσπίστηκε με την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου (1), και άλλων υφιστάμενων μέσων της Ένωσης, είναι περιορισμένης κλίμακας και, ως εκ τούτου, δεν επιτρέπουν την επαρκή απόκριση ή την αποτελεσματική αντιμετώπιση των επιπτώσεων της κρίσης της νόσου COVID‐19 εντός της Ένωσης.
                  
               
                     (5)
                  
                  
                     Ως εκ τούτου, είναι αναγκαίο να ενεργοποιηθεί η στήριξη έκτακτης ανάγκης βάσει του κανονισμού (ΕΕ) 2016/369 του Συμβουλίου (2).
                  
               
                     (6)
                  
                  
                     Για να επιτευχθεί το επίπεδο ευελιξίας που απαιτείται για την εξασφάλιση παρατεταμένης συντονισμένης αντίδρασης υπό απρόβλεπτες περιστάσεις, όπως στην περίπτωση της κρίσης της νόσου COVID‐19, για παράδειγμα. παροχή ιατρικών εφοδίων και φαρμάκων, μέτρα αποκατάστασης, συναφής ιατρική έρευνα, είναι αναγκαίο να εξασφαλιστεί ότι κατά παρέκκλιση από το πρώτο εδάφιο του άρθρου 114 παράγραφος 2 του κανονισμού (ΕΕ, Ευατόμ) 2018/1046 του Ευρωπαικού Κοινοβουλίου και του Συμβουλίου (3) οι δημοσιονομικές δεσμεύσεις που αναλαμβάνονται κατά την περίοδο ενεργοποίησης μπορούν να χρησιμοποιηθούν για τη σύναψη νομικών δεσμεύσεων καθ’ όλη τη διάρκεια της περιόδου ενεργοποίησης. Αυτό δεν θίγει την υποχρεωτική κάλυψη και του κόστους των αντιστοίχων νομικών δεσμεύσεων που αναλαμβάνονται μετά την περίοδο ενεργοποίηση; σύμφωνα με το τον κανόνα n+1 του ανωτέρω εδαφίου. Οι δαπάνες που προκύπτουν από τις εν λόγω νομικές δεσμεύσεις θα πρέπει να είναι επιλέξιμες για ολόκληρη την περίοδο εκτέλεσής τους.
                  
               
                     (7)
                  
                  
                     Για να εξασφαλιστεί ίση μεταχείριση και ισότιμοι όροι ανταγωνισμού για τα κράτη μέλη, είναι αναγκαίο να επιτραπεί η αναδρομική επιλεξιμότητα δαπανών, από την ημερομηνία ενεργοποίησης της στήριξης έκτακτης ανάγκης, μεταξύ άλλων για δράσεις που έχουν ήδη ολοκληρωθεί, εφόσον έχουν αρχίσει μετά την εν λόγω ημερομηνία.
                  
               
                     (8)
                  
                  
                     Για να διατηρηθεί ο επικουρικός χαρακτήρας της στήριξης έκτακτης ανάγκης δυνάμει του κανονισμού (ΕΕ) αριθ. 2016/369, η εν λόγω στήριξη θα πρέπει να είναι αυστηρά συμπληρωματική έναντι της βοήθειας που παρέχεται στο πλαίσιο άλλων μέσων της Ένωσης.
                  
               
                     (9)
                  
                  
                     Στο πλαίσιο της κρίσης της COVID‐19 έχει καταστεί προφανές ότι είναι αναγκαίο να επεκταθεί το πεδίο εφαρμογής του κανονισμού (ΕΕ) 2016/369 ώστε να παρέχεται χρηματοδότηση για την κάλυψη των επειγουσών αναγκών για ιατρικό εξοπλισμό και ιατρικό υλικό, όπως οι αναπνευστήρες και τα μέσα προστασίας, οι χημικές ύλες για διαγνωστικές εξετάσεις, καθώς και για την κάλυψη των δαπανών για την ανάπτυξη, την παραγωγή και τη διανομή φαρμάκων, καθώς και λοιπών εφοδίων και υλικών. Θα πρέπει επίσης να καταστεί δυνατή η χρηματοδότηση δράσεων για την υποστήριξη των αναγκαίων σταδίων έγκρισης της χρήσης ιατρικών προϊόντων.
                  
               
                     (10)
                  
                  
                     Για να ανακουφιστεί η έντονη πίεση που ασκείται στο ιατρικό δυναμικό και στους κρατικούς πόρους λόγω ανεπαρκούς δυναμικότητας βασικών δημόσιων υπηρεσιών, αλλά και για να διατηρηθεί η βιωσιμότητα του συστήματος ιατροφαρμακευτικής περίθαλψης, θα πρέπει να στηριχθεί οικονομικώς ή οργανωτικώς η προσωρινή ενίσχυση και η ανταλλαγή επαγγελματιών του ιατρικού κλάδου, καθώς και η θεραπεία ασθενών από άλλα κράτη μέλη.
                  
               
                     (11)
                  
                  
                     Η οικονομική ενίσχυση θα πρέπει να καλύπτει και την εκπαίδευση των επαγγελματιών στον τομέα της υγείας και του εφοδιασμού για την καταπολέμηση της παραποίησης/απομίμησης προϊόντων ιατροφαρμακευτικής περίθαλψης.
                  
               
                     (12)
                  
                  
                     Λαμβανομένων υπόψη των μεγάλης κλίμακας συνεπειών της νόσου COVID‐19, απαιτείται η ταχεία και ολοκληρωμένη συμμετοχή όλων των σχετικών εταίρων, συμπεριλαμβανομένων των δημόσιων αρχών, των δημόσιων και ιδιωτικών παρόχων υπηρεσιών πρωτοβάθμιας και νοσοκομειακής περίθαλψης και των θεραπευτηρίων. Οι δραστηριότητες για την αποσυμφόρηση της υγειονομικής υποδομής και την υποστήριξη ομάδων ευάλωτων ατόμων που διατρέχουν κίνδυνο είναι αναγκαίες.
                  
               
                     (13)
                  
                  
                     Για να αντιμετωπιστούν οι ελλείψεις εφοδιασμού, θα πρέπει να στηριχθεί η παραγωγική ικανότητα βασικών ιατρικών προϊόντων, όπως είναι τα φάρμακα, τα διαγνωστικά μέσα, τα εργαστηριακά εφόδια και τα μέσα προστασίας, ενώ θα πρέπει να προβλεφθεί χρηματοδότηση για τη διατήρηση αποθεμάτων αυτών των προϊόντων.
                  
               
                     (14)
                  
                  
                     Οι πρόσθετες ή εναλλακτικές μέθοδοι δοκιμών για την αύξηση της δυναμικότητας και η συναφής ιατρική έρευνα θα πρέπει να υποβοηθούνται με χρηματοδοτικά ή/και οργανωτικά μέσα.
                  
               
                     (15)
                  
                  
                     Οι αναθέτουσες αρχές των κρατών μελών αντιμετωπίζουν σημαντικές νομικές και πρακτικές δυσκολίες όσον αφορά την αγορά αγαθών ή υπηρεσιών σε καταστάσεις έκτακτης ανάγκης. Για να μπορέσουν οι αναθέτουσες αρχές να αντλήσουν τα μέγιστα δυνατά οφέλη από τις δυνατότητες της εσωτερικής αγοράς όσον αφορά τις οικονομίες κλίμακας και τον καταμερισμό επικινδυνότητας-ωφέλειας, είναι εξαιρετικά σημαντικό να επεκταθούν οι δυνατότητες της Επιτροπής να αγοράζει αγαθά ή υπηρεσίες για λογαριασμό των κρατών μελών. Η Επιτροπή θα πρέπει να έχει τη δυνατότητα να εκτελεί τις σχετικές διαδικασίες προμηθειών. Σε περίπτωση που μια αναθέτουσα αρχή κράτους μέλους εκτελεί ορισμένα τμήματα της διαδικασίας προμηθειών, επί παραδείγματι την εκ νέου προκήρυξη διαγωνισμού βάσει συμφωνίας-πλαισίου ή την ανάθεση μεμονωμένων συμβάσεων βάσει δυναμικού συστήματος αγορών, η εν λόγω αναθέτουσα αρχή θα φέρει την ευθύνη για τα στάδια που εκτελεί.
                  
               
                     (16)
                  
                  
                     Σε καταστάσεις έκτακτης ανάγκης, όταν είναι απαραίτητη η πραγματοποίηση κοινής προμήθειας μεταξύ της Επιτροπής και μίας ή περισσότερων αναθετουσών αρχών από τα κράτη μέλη, θα πρέπει να είναι δυνατόν για τα κράτη μέλη να αποκτούν ή να μισθώνουν, με απλή ή χρηματοδοτική μίσθωση, εξ ολοκλήρου τις δυναμικότητες που προμηθεύονται από κοινού.
                  
               
                     (17)
                  
                  
                     Η Επιτροπή θα πρέπει να έχει τη δυνατότητα να αγοράζει, να αποθηκεύει, να μεταπωλεί και να παραχωρεί με δωρεά αγαθά και υπηρεσίες, συμπεριλαμβανομένων των μισθωμάτων, στα κράτη μέλη ή στις οργανώσεις εταίρους που έχουν επιλεγεί από την Επιτροπή.
                  
               
                     (18)
                  
                  
                     Ο κανονισμός (ΕΕ) 2016/369 θα πρέπει, συνεπώς, να τροποποιηθεί αναλόγως.
                  
               
                     (19)
                  
                  
                     Τα κράτη μέλη έχουν δηλώσει, ως μέρη της συμφωνίας κοινής προμήθειας που αναφέρεται στο άρθρο 5 της απόφασης 1082/2013/ΕΕ του Ευρωπαϊκού Κοινοβουλίου και του Συμβουλίου (4), ότι συμφωνούν να συμπεριληφθούν εν εξελίξει διαδικασίες κοινής προμήθειας σύμφωνα με το εν λόγω άρθρο στην ταχεία διαδικασία σύναψης συμβάσεων που θεσπίζεται με τον παρόντα κανονισμό, υπό τους όρους που θέτει. Για το είδος ιατρικών αντιμέτρων που θα αποτελέσουν αντικείμενο προμήθειας και τη διανομή τους στα κράτη μέλη θα πρέπει να τηρηθεί η όποια συμφωνία έχει επιτευχθεί βάσει των εν λόγω εν εξελίξει διαδικασιών.
                  
               
                     (20)
                  
                  
                     Η άμεση ανάθεση και εκτέλεση των συμβάσεων που απορρέουν από τις διαδικασίες προμήθειας οι οποίες διενεργούνται για τους σκοπούς του παρόντος κανονισμού είναι αιτιολογημένες, δεδομένου του εξαιρετικά επείγοντος χαρακτήρα της τρέχουσας κρίσης στον τομέα της υγείας. Για τον συγκεκριμένο αυτό σκοπό, είναι αναγκαίο να επιτραπούν παρεκκλίσεις από τις ειδικές διατάξεις του κανονισμού (ΕΕ, Ευρατόμ) 2018/1046 και της απόφασης αριθ. 1082/2013/ΕΕ, δεόντως τεκμηριωμένες από την αναθέτουσα αρχή. Η διανομή ιατρικών αντιμέτρων στο πλαίσιο των εν λόγω διαδικασιών προμήθειας θα πρέπει να σέβεται κάθε κλείδα κατανομής που ενδεχομένως έχει συμφωνηθεί από τα κράτη μέλη. Τα κράτη του ΕΟΧ που είναι συμβαλλόμενα μέρη στη συμφωνία κοινής προμήθειας ιατρικών αντιμέτρων μπορούν να συμφωνήσουν ότι η συμμετοχή τους σε διαδικασίες προμήθειας ιατρικών αντιμέτρων τις οποίες διαχειρίζεται η ΕΕ θα υπαχθεί, ως ενδείκνυται, στους κανόνες και τους όρους του παρόντος κανονισμού. Επειδή οι συγκεκριμένες παρεκκλίσεις εισάγονται συνεπεία της τρέχουσας κρίσης που προκάλεσε η νόσος COVID‐19, θα πρέπει να έχουν προσωρινό χαρακτήρα και να ισχύσουν για την ίδια περίοδο με την ενεργοποίηση της στήριξης έκτακτης ανάγκης δυνάμει του παρόντος κανονισμού.
                  
               
                     (21)
                  
                  
                     Τα εν λόγω μέτρα θα επιτύχουν πλήρως τον στόχο τους μόνον εάν τα ιατρικά αντίμετρα που παρέχονται στο πλαίσιο των ταχειών και των κοινών διαδικασιών παραληφθούν χωρίς καθυστέρηση από τις υπηρεσίες υγειονομικής περίθαλψης των κρατών μελών. Ως εκ τούτου, τα κράτη μέλη θα πρέπει να διατηρήσουν τις σημαντικές μεταφορικές ροές σε κίνηση, ιδίως μέσω καθορισμένων λωρίδων προτεραιότητας, πράσινων λωρίδων, στα σημεία διέλευσης των συνόρων κατά μήκος του διευρωπαϊκού δικτύου μεταφορών (ΔΕΔ‐Μ) και να διευκολύνουν τις δραστηριότητες μεταφοράς αεροπορικών φορτίων κατά τη διάρκεια της επιδημικής έξαρσης της COVID‐19. Οι μεταφορικές ικανότητες του μηχανισμού πολιτικής προστασίας της Ένωσης θα πρέπει να χρησιμοποιηθούν δεόντως. Για τον συγκεκριμένο σκοπό, είναι αναγκαίο να προβλεφθεί παρέκκλιση από το άρθρο 1 παράγραφος 6 της απόφασης 1313/2013/ΕΕ.
                  
               
                     (22)
                  
                  
                     Δεδομένης της κρίσεως της νόσου COVID‐19, ο παρών κανονισμός πρέπει να αρχίσει να ισχύει επειγόντως.
                  
               
                     (23)
                  
                  
                     Για να εξασφαλιστούν ίση μεταχείριση και ισότιμοι όροι ανταγωνισμού για τα κράτη μέλη και να παρασχεθεί κάλυψη ανεξάρτητα από τον χρόνο εκδήλωσης της νόσου στα επιμέρους κράτη μέλη, ο παρών κανονισμός πρέπει να εφαρμοστεί από την 1η Φεβρουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ενεργοποιείται η στήριξη έκτακτης ανάγκης δυνάμει του κανονισμού (ΕΕ) 2016/369 για τη χρηματοδότηση των δαπανών που είναι αναγκαίες για την αντιμετώπιση της πανδημίας COVID‐19 για την περίοδο από 1ης Φεβρουαρίου 2020 έως την 31η Ιανουαρίου 2022.
         
         
            Άρθρο 2
            Κατά παρέκκλιση εκ του πρώτου εδαφίου του άρθρου 114 παράγραφος 2 του κανονισμού (ΕΕ, Ευρατόμ) 2018/1046, οι συνολικές δημοσιονομικές δεσμεύσεις που συνεπάγονται δαπάνες για τη στήριξη δυνάμει του κανονισμού (ΕΕ) 2016/369 καλύπτουν το συνολικό κόστος των αντίστοιχων νομικών δεσμεύσεων που αναλαμβάνονται έως το τέλος της περιόδου ενεργοποίησης που αναφέρεται στο άρθρο 1 του παρόντος κανονισμού, χωρίς να θίγεται η υποχρεωτική κάλυψη και του κόστους των αντιστοίχων νομικών δεσμεύσεων που ανελήφθησαν μετά την περίοδο ενεργοποίησης σύμφωνα με το τον κανόνα n+1 του πρώτου εδαφίου του άρθρου 114 παράγραφος 2 του κανονισμού (ΕΕ, Ευρατόμ) 2018/1046.
            Οι δαπάνες είναι επιλέξιμες από την ημερομηνία ενεργοποίησης της στήριξης έκτακτης ανάγκης που αναφέρεται στο άρθρο 1.
            Κατά παρέκκλιση του άρθρου 193 παράγραφος 3 του κανονισμού (ΕΕ, Ευρατόμ) 2018/1046, μπορούν να χορηγούνται επιχορηγήσεις για ενέργειες που έχουν ήδη ολοκληρωθεί πριν από τις 15 Απριλίου 2020, υπό την προϋπόθεση ότι οι ενέργειες άρχισαν μετά την ημερομηνία ενεργοποίησης που αναφέρεται στο άρθρο 1 του παρόντος κανονισμού.
         
         
            Άρθρο 3
            Ο κανονισμός (ΕΕ) 2016/369 τροποποιείται ως εξής:
            
                        1)
                     
                     
                        τα άρθρα 3 και 4 αντικαθίστανται από το ακόλουθο κείμενο:
                        
                           «Άρθρο 3
                           
                           Επιλέξιμες δράσεις
                           
                              1.   Η στήριξη έκτακτης ανάγκης δυνάμει του παρόντος κανονισμού προβλέπει την αντιμετώπιση επειγουσών καταστάσεων βάσει των αναγκών, συμπληρώνοντας την απάντηση των πληγέντων κρατών μελών, με σκοπό τη διαφύλαξη της ζωής, την πρόληψη και την ανακούφιση του ανθρώπινου πόνου και τη διασφάλιση της ανθρώπινης αξιοπρέπειας οποτεδήποτε παρίσταται ανάγκη ως αποτέλεσμα καταστροφής που αναφέρεται στο άρθρο 1 παράγραφος 1. Με την επιφύλαξη της περιόδου ενεργοποίησης που αναφέρεται στο άρθρο 2 παράγραφος 1, μπορεί επίσης να χορηγείται στήριξη έκτακτης ανάγκης με σκοπό την αντιμετώπιση αναγκών μετά από καταστροφή ή την πρόληψη της επανεμφάνισής της.
                           
                           
                              2.   Η στήριξη έκτακτης ανάγκης, όπως αναφέρεται στην παράγραφο 1 του παρόντος άρθρου, μπορεί να περιλαμβάνει κάθε δράση ανθρωπιστικής βοήθειας που θα ήταν επιλέξιμη για χρηματοδότηση από την Ένωση σύμφωνα με τα άρθρα 2, 3 και 4 του κανονισμού (ΕΚ) αριθ. 1257/96 και, κατά συνέπεια, μπορεί να συμπεριλάβει την παροχή συνδρομής, αρωγής και, εφόσον χρειάζεται, την εκτέλεση επιχειρήσεων προστασίας για τη διάσωση και τη διαφύλαξη της ζωής, σε περιπτώσεις καταστροφών ή αμέσως μετά. Μπορεί να χρησιμοποιείται επίσης για να χρηματοδοτήσει κάθε δαπάνη αμέσως συνδεομένη με την υλοποίηση της στήριξης έκτακτης ανάγκης βάσει του παρόντος κανονισμού. Ειδικότερα, η στήριξη έκτακτης ανάγκης μπορεί να χρησιμοποιηθεί για τη χρηματοδότηση των δράσεων του παραρτήματος.
                           
                           
                              3.   Με την επιφύλαξη της παραγράφου 4, η στήριξη έκτακτης ανάγκης βάσει του παρόντος κανονισμού χορηγείται και υλοποιείται σύμφωνα με τις θεμελιώδεις ανθρωπιστικές αρχές του ανθρωπισμού, της ουδετερότητας, της αμεροληψίας και της ανεξαρτησίας.
                           
                           
                              4.   Οι δράσεις της παραγράφου 2 υλοποιούνται από την Επιτροπή ή μέσω οργανισμών‐εταίρων που επιλέγονται από την Επιτροπή. Η Επιτροπή μπορεί, ιδίως, να επιλέξει ως οργανισμούς-εταίρους μη κυβερνητικές οργανώσεις, ειδικευμένες υπηρεσίες των κρατών μελών, εθνικές αρχές και άλλους δημόσιους φορείς, διεθνείς οργανισμούς και τους αποκεντρωμένους οργανισμούς αυτών και, εφόσον κρίνεται σκόπιμο και αναγκαίο για την υλοποίηση μιας δράσης, άλλους οργανισμούς και οντότητες που διαθέτουν την απαιτούμενη εμπειρογνωμοσύνη ή δραστηριοποιούνται στους τομείς που σχετίζονται με την αρωγή σε περιπτώσεις καταστροφών, όπως ιδιώτες παρόχους υπηρεσιών, κατασκευαστές εξοπλισμού, καθώς και επιστήμονες και ερευνητικά ιδρύματα. Στο πλαίσιο αυτό, η Επιτροπή διατηρεί στενή συνεργασία με το ενδιαφερόμενο κράτος μέλος.
                           
                        
                        
                           Άρθρο 4
                           Είδη χρηματοδοτικής παρέμβασης και διαδικασίες εφαρμογής
                           
                              1.   Η Επιτροπή υλοποιεί τη χρηματοδοτική στήριξη της Ένωσης σύμφωνα με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (*1). Ιδίως, η χρηματοδότηση της Ένωσης για δράσεις στήριξης δυνάμει του εν λόγω κανονισμού υλοποιείται μέσω άμεσης ή έμμεσης διαχείρισης σύμφωνα με το άρθρο 62 παράγραφος 1 στοιχεία α) και γ), αντιστοίχως, του εν λόγω κανονισμού.
                           
                           
                              2.   Η στήριξη έκτακτης ανάγκης δυνάμει του παρόντος κανονισμού χρηματοδοτείται από τον γενικό προϋπολογισμό της Ένωσης και από πιθανές συνεισφορές κρατών μελών και άλλων δημόσιων ή ιδιωτικών χορηγών βοήθειας ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 5 του κανονισμού (ΕΕ, Ευρατόμ) 2018/1046.
                           
                           
                              3.   Η χρηματοδότηση της Ένωσης για δράσεις στήριξης δυνάμει του παρόντος κανονισμού οι οποίες πρέπει να υλοποιηθούν με άμεση διαχείριση μπορεί να χορηγηθεί απευθείας από την Επιτροπή χωρίς πρόσκληση υποβολής προτάσεων, σύμφωνα με το άρθρο 195 του κανονισμού (ΕΕ, Ευρατόμ) 2018/1046. Για τον σκοπό αυτό, η Επιτροπή μπορεί να συνάπτει συμφωνίες-πλαίσια εταιρικής σχέσης ή να βασίζεται στις ισχύουσες συμφωνίες-πλαίσια εταιρικής σχέσης που έχουν συναφθεί δυνάμει του κανονισμού (ΕΚ) αριθ. 1257/96.
                           
                           
                              4.   Όταν η Επιτροπή υλοποιεί δράσεις στήριξης έκτακτης ανάγκης μέσω μη κυβερνητικών οργανώσεων, τα κριτήρια όσον αφορά τη χρηματοοικονομική και την επιχειρησιακή ικανότητα θεωρείται ότι πληρούνται, όταν υπάρχει σε ισχύ συμφωνία-πλαίσιο εταιρικής σχέσης μεταξύ της εν λόγω οργάνωσης και της Επιτροπής, σύμφωνα με τον κανονισμό (ΕΚ) αριθ. 1257/96.
                           
                           
                              5.   Η στήριξη έκτακτης ανάγκης δυνάμει του παρόντος κανονισμού μπορεί να χορηγείται υπό οποιαδήποτε από τις ακόλουθες μορφές:
                              
                                          α)
                                       
                                       
                                          προμήθεια από κοινού με τα κράτη μέλη, όπως αναφέρεται στο άρθρο 165 παράγραφος 2 του κανονισμού (ΕΕ, Ευρατόμ) 2018/1046, με την οποία τα κράτη μέλη μπορούν να αποκτούν ή να μισθώνουν, με απλή ή χρηματοδοτική μίσθωση, εξ ολοκλήρου τις ικανότητες που προμηθεύονται από κοινού·
                                       
                                    
                                          β)
                                       
                                       
                                          προμήθεια από την Επιτροπή για λογαριασμό των κρατών μελών βάσει συμφωνίας μεταξύ της Επιτροπής και των κρατών μελών·
                                       
                                    
                                          γ)
                                       
                                       
                                          προμήθεια από την Επιτροπή η οποία ενεργεί ως χονδρέμπορος, αγοράζοντας, αποθηκεύοντας και μεταπωλώντας ή παραχωρώντας με δωρεά αγαθά και υπηρεσίες, συμπεριλαμβανομένων των μισθώσεων, σε κράτη μέλη ή οργανισμούς-εταίρους που επιλέγονται από την Επιτροπή.
                                       
                                    
                           
                              6.   Στην περίπτωση της διαδικασίας προμηθειών που αναφέρεται στην παράγραφο 5 στοιχείο β), οι σχετικές συμβάσεις συνάπτονται από έναν από τους εξής:
                              
                                          α)
                                       
                                       
                                          την Επιτροπή, διά της οποίας οι υπηρεσίες ή τα αγαθά παρέχονται ή παραδίδονται στα κράτη μέλη ή σε οργανισμούς-εταίρους που επιλέγονται από την Επιτροπή·
                                       
                                    
                                          β)
                                       
                                       
                                          τα συμμετέχοντα κράτη μέλη, τα οποία αποκτούν ή μισθώνουν, με απλή ή χρηματοδοτική μίσθωση, άμεσα τις ικανότητες που προμηθεύεται για αυτά η Επιτροπή.
                                       
                                    
                           
                              7.   Στην περίπτωση των διαδικασιών προμηθειών που αναφέρονται στην παράγραφο 5 στοιχεία β) και γ), η Επιτροπή ακολουθεί τους κανόνες που ορίζονται στον κανονισμό (ΕΕ, Ευρατόμ) 2018/1046 για τις δικές της προμήθειες.
                           
                        
                        
                           (*1)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012(ΕΕ L 193 της 30.7.2018, σ. 1).»·"
                        
                     
                  
                        2)
                     
                     
                        στο άρθρο 5, οι παράγραφοι 1 και 2 αντικαθίστανται από το ακόλουθο κείμενο:
                        
                           «1.   Η χρηματοδότηση της Ένωσης μπορεί να καλύπτει όλες τις άμεσες δαπάνες που είναι αναγκαίες για την υλοποίηση των επιλέξιμων δράσεων που αναφέρονται στο άρθρο 3, συμπεριλαμβανομένης της αγοράς, προετοιμασίας, συγκέντρωσης, μεταφοράς, αποθήκευσης και διανομής αγαθών και υπηρεσιών στο πλαίσιο των εν λόγω δράσεων, καθώς και τις επενδυτικές δαπάνες δράσεων ή έργων που σχετίζονται άμεσα με την επίτευξη των στόχων της στήριξης έκτακτης ανάγκης που έχει ενεργοποιηθεί σύμφωνα με τον παρόντα κανονισμό.
                        
                        
                           2.   Μπορούν επίσης να καλύπτονται οι έμμεσες δαπάνες των οργανισμών-εταίρων σύμφωνα με τον κανονισμό (ΕΕ, Ευρατόμ) 2018/1046.»·
                        
                     
                  
                        3)
                     
                     
                        προστίθεται το ακόλουθο παράρτημα:
                        
                           
                              «ΠΑΡΑΡΤΗΜΑ
                              Επιλέξιμες δράσεις
                              Σε περίπτωση πανδημίας με επιπτώσεις μεγάλης κλίμακας, μπορούν να χρηματοδοτηθούν οι ακόλουθες δράσεις:
                              
                                          α)
                                       
                                       
                                          προσωρινή ενίσχυση του ιατρικού προσωπικού, ανταλλαγή επαγγελματιών του τομέα της υγείας, φιλοξενία αλλοδαπών ασθενών ή άλλου είδους αμοιβαία υποστήριξη·
                                       
                                    
                                          β)
                                       
                                       
                                          ανάπτυξη προσωρινών εγκαταστάσεων περίθαλψης και προσωρινή επέκταση υφιστάμενων εγκαταστάσεων περίθαλψης για την αποσυμφόρηση των υφιστάμενων δομών και την αύξηση της συνολικής ικανότητας περίθαλψης·
                                       
                                    
                                          γ)
                                       
                                       
                                          δραστηριότητες για την υποστήριξη της διαχείρισης ιατρικών εξετάσεων σε ευρεία κλίμακα και για την προετοιμασία των αναγκαίων στρατηγικών και πρωτοκόλλων των επιστημονικών δοκιμών·
                                       
                                    
                                          δ)
                                       
                                       
                                          δημιουργία προσωρινών εγκαταστάσεων καραντίνας και λήψη άλλων κατάλληλων μέτρων στα σύνορα της Ένωσης·
                                       
                                    
                                          ε)
                                       
                                       
                                          ανάπτυξη, παραγωγή ή αγορά και διανομή ιατρικών προϊόντων·
                                       
                                    
                                          στ)
                                       
                                       
                                          αυξήσεις και μετατροπές της παραγωγικής ικανότητας για ιατρικά προϊόντα, όπως αναφέρεται στο στοιχείο ε), για την αντιμετώπιση ελλείψεων εφοδιασμού·
                                       
                                    
                                          ζ)
                                       
                                       
                                          συντήρηση του αποθέματος ιατρικών προϊόντων που αναφέρονται στο στοιχείο ε) και διάθεσή τους·
                                       
                                    
                                          η)
                                       
                                       
                                          δράσεις για την υποστήριξη των αναγκαίων σταδίων για την έγκριση της χρήσης των ιατρικών προϊόντων που αναφέρονται στο στοιχείο ε), εφόσον απαιτείται·
                                       
                                    
                                          θ)
                                       
                                       
                                          δράσεις για την ανάπτυξη κατάλληλων μεθόδων παρακολούθησης της πανδημίας και των αποτελεσμάτων των μέτρων που εφαρμόζονται για την αντιμετώπισή της·
                                       
                                    
                                          ι)
                                       
                                       
                                          οργάνωση ad hoc κλινικών δοκιμών για δυνητικές θεραπείες ή διαγνωστικές μεθόδους σύμφωνα με τα πρότυπα δοκιμών που έχουν συμφωνηθεί σε επίπεδο Ένωσης·
                                       
                                    
                                          ια)
                                       
                                       
                                          επιστημονική επικύρωση ιατρικών προϊόντων, συμπεριλαμβανομένων πιθανών νέων μεθόδων δοκιμών.
                                       
                                    Ο ανωτέρω κατάλογος δεν είναι εξαντλητικός.
                           
                        .
                  
         
            Άρθρο 4
            
               1.   Κατά παρέκκλιση από το άρθρο 1 παράγραφος 6 της απόφασης αριθ. 1313/2013/ΕΕ, όλες οι ικανότητες του μηχανισμού πολιτικής προστασίας της Ένωσης μπορούν να χρησιμοποιηθούν στο πλαίσιο της προμήθειας και της παράδοσης ιατρικών αντιμέτρων σύμφωνα με τις διαδικασίες του παρόντος κανονισμού.
            
            
               2.   Κατά παρέκκλιση από το άρθρο 172 παράγραφος 1 του κανονισμού (ΕΕ, Ευρατόμ) 2018/1046, οι αναθέτουσες αρχές έχουν το δικαίωμα να ζητήσουν την παράδοση αγαθών ή υπηρεσιών από την ημερομηνία αποστολής των σχεδίων συμβάσεων που απορρέουν από τη διαδικασία προμήθειας που διενεργείται για τους σκοπούς του παρόντος κανονισμού. Τα σχέδια συμβάσεων αποστέλλονται εντός 24 ωρών από την ανάθεση.
            
            
               3.   Κατά παρέκκλιση από το άρθρο 172 παράγραφος 2 του κανονισμού(ΕΕ, Ευρατόμ) 2018/1046, η Επιτροπή μπορεί να τροποποιήσει τις συμβάσεις που αναφέρονται στην παράγραφο 2 του παρόντος άρθρου, όπως απαιτείται για την προσαρμογή στην εξέλιξη της τρέχουσας κρίσης στον τομέα της υγείας.
            
            
               4.   Κατά παρέκκλιση από το σημείο 30 του τμήματος 2 του κεφαλαίου 1 του παραρτήματος Ι του κανονισμού (ΕΕ, Ευρατόμ) 2018/1046 και για τον σκοπό της ανάθεσης των συμβάσεων που αναφέρονται στην παράγραφο 2 του παρόντος άρθρου, ο αρμόδιος διατάκτης δύναται να συγχωνεύσει το περιεχόμενο της έκθεσης αξιολόγησης και της απόφασης ανάθεσης σε ένα έγγραφο και να το υπογράψει. Η ηλεκτρονική υπογραφή που αναφέρεται στο σημείο 30 παράγραφος 1 του τμήματος 2 του κεφαλαίου 1 του παραρτήματος Ι του κανονισμού (ΕΕ, Ευρατόμ)2018/1046 και οι προκύπτουσες συμβάσεις μπορούν να αντικατασταθούν από επιβεβαίωση με ασφαλές ηλεκτρονικό μήνυμα ή απλώς με σαρωμένη υπογραφή.
            
            
               5.   Κατά περίπτωση, οι παρεκκλίσεις των παραγράφων 1 έως 4 του παρόντος άρθρου καθώς και οι αναγκαίες παρεκκλίσεις από τη συμφωνία κοινής προμήθειας του άρθρου 5 της απόφασης αριθ. 1082/2013/EΕ ισχύουν για όλες τις διαδικασίες προμήθειας ιατρικών αντιμέτρων, νέων ή εν εξελίξει κατά την έναρξη ισχύος του παρόντος κανονισμού, με σκοπό την ανάθεση βάσει αξιολογημένων προσφορών εντός προθεσμίας 24 ωρών.
            
            
               6.   Οι παρεκκλίσεις του παρόντος άρθρου ισχύουν έως τις 31 Ιανουαρίου 2022.
            
         
         
            Άρθρο 5
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Φεβρουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Απριλίου 2020.
            
               
                  Για το Συμβούλιο
               
               
                  Ο Πρόεδρος
               
               G. GRLIĆ RADMAN
            
         
         
            (1)  Απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (ΕΕ L 347 της 20.12.2013, σ. 924).
         
            (2)  Κανονισμός (ΕΕ) 2016/369 του Συμβουλίου, της 15ης Μαρτίου 2016, για την παροχή στήριξης έκτακτης ανάγκης εντός της Ένωσης (ΕΕ L 70 της 16.3.2016, σ. 1).
         
            (3)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (4)  Απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/EΚ (ΕΕ L 293 της 5.11.2013, σ. 1).